ಬೈಕ್, ರಿಟ್ಜ್ ಕಾರ್ ಡಿಕ್ಕಿ- ಬೈಕ್‍ನಲ್ಲಿದ್ದ ಮೂವರ ದುರ್ಮರಣ

ಕೋಲಾರ: ಬೈಕ್ ಹಾಗೂ ಕಾರ್ ನಡುವೆ ಅಪಘಾತವಾಗಿ ಬೈಕ್‍ನಲ್ಲಿದ್ದ ಮೂವರು ಸ್ಥಳದಲ್ಲೆ ಸಾವನ್ನಪ್ಪಿರುವ ಘಟನೆ ಕೋಲಾರದಲ್ಲಿ ಇಂದು ಮುಂಜಾನೆ ನಡೆದಿದೆ.

ಬೈಕ್ ನಲ್ಲಿದ್ದ ಕೋಲಾರ ತಾಲೂಕಿನ ಚಾಕರಸನಹಳ್ಳಿ ನಿವಾಸಿಗಳಾದ 18 ವರ್ಷದ ಅರುಣ್, 20 ವರ್ಷದ ಮುನಿರಾಜು, 19 ವರ್ಷದ ಅರವಿಂದ್ ಮೃತ ದುರ್ದೈವಿಗಳು.

ಕೋಲಾರ ತಾಲೂಕು ಬೆಳ್ಳೂರು ಬಳಿ ರಾಷ್ಟ್ರೀಯ ಹೆದ್ದಾರಿ 75 ರ ಸರ್ವೀಸ್ ರಸ್ತೆಯಲ್ಲಿ ಈ ಅಪಘಾತ ಸಂಭವಿಸಿದೆ. ಡಿಕ್ಕಿಯಾದ ರಭಸಕ್ಕೆ ಕೆಎ-03-ಎಸಿ-7874 ನಂಬರ್ ನ ಮಾರುತಿ ರಿಟ್ಜ್ ಕಾರು ಹಾಳು ಬಾವಿಗೆ ಬಿದ್ದಿದೆ. ಪರಿಣಾಮ ಕಾರ್ ಸೇರಿದಂತೆ ಬೈಕ್ ನಜ್ಜುಗುಜ್ಜಾಗಿದೆ. ಅಪಘಾತದ ನಂತರ ಚಾಲಕ ಕಾರನ್ನು ಸ್ಥಳದಲ್ಲೇ ಬಿಟ್ಟು ಪರಾರಿಯಾಗಿದ್ದಾನೆ.

ವೇಮಗಲ್ ಠಾಣಾ ಪೊಲೀಸರು ಹಾಗೂ ಅಗ್ನಿಶಾಮಕ ದಳ ಸಿಬ್ಬಂದಿ ಸ್ಥಳಕ್ಕೆ ಭೇಟಿ ನೀಡಿ ಪರಿಶೀಲನೆ ನಡೆಸಿದ್ದು, ಕಾರ್ ಮೇಲೆತ್ತಲಾಗಿದೆ.